text: Mudret affære at tage kartofler op
  15 oktober 2012 kl. 12.42
  Kartoffel-ferien er i fuld gang. Men de seneste ugers massive regnvejr har gjort det til en mudret affære at være kartoffelavler. Og finanskrisen betyder, at der er 10 pct. færre kartofler at tage op i år.
  TV SYD har været ude for at høste kartofler hos formanden for brancheforeningen Danske Kartofler, Carl Detlef Heiselberg. Han oplyser, at finanskrisen betyder, at det har været en underskudsforretning at avle kartofler de sidste år.
  Det har gjort det svært for kartoffelavlerne at låne i bankerne i år. Så derfor bliver der ifølge brancheforeningen avlet 10 pct. færre kartofler i år.
  
  Stigende priser
  I år er priserne til gengæld steget. Så der er udsigt til, at de landmænd, der har kartofler på markerne, kommer til at tjene på det...
  I dag har vejret været perfekt til at tage kartofler op.
  
  Til chips
  I gamle dage blev de gravet op med håndkraft. I dag er det store maskiner, der klarer den opgave. Kartoffelhøsten hos Carl Detlef Heiselberg varer et par uger. Det mini-bjerg af kartofler, som vokser på marken, skal sendes til Tyskland. Her bliver knoldene omdannet til chips.
  